Йӧскалык лыдӟиськонниын «Берыктон луд» неоконференци ортчоз · ДДН Ижевск\nЙӧскалык лыдӟиськонниын «Берыктон луд» неоконференци ортчоз\n«Берыктон лудлэн» пумиськонэз сӥземын кылысь кылэ берыктӥсьлэн нуналэзлы.\nНош «Берыктон луд» сярысь ке, 2010- тӥ арысен ини берыктон уж бордын тыршисьёс неоконференци амалэн люкаськыло. Отын верасько удмурт кылысь берыктонэн герӟаськем шуг-секытъёс сярысь, эскерисько бырыктэм ужъёс. Нош неоконференци амал отчы пыриськисьёслы луонлык сётэ асьсэ мылкыдзыя радъяны солэсь ужзэ.\n«Берыктон лудлэн» таяз люкаськемаз удмурт гожъясен Лидия Нянькинаен пумиськыны чакламын. Солэн тодмо ужъёсыз пӧлын – Ашальчи Окилэсь берыктэм прозаез, со печатламын «Та буртчин чуръёсыд» бичетын 2011-тӥ арын. Туэ Лидия Нянькиналэн мукет берыктэм ужез потӥз, со Галина Романовалэн нылпиослы веросъёсын но выжыкылъёсын «Чёрное озеро и живая трава» книгаез. Пумиськонын Лидия Степановна удмурт но ӟуч кылъёсы берыктонлэн аспӧртэмлыкъёсыз сярысь вералоз.\nНош йӧскалык библиотека берыктонэн герӟаськем аслаз ӵектосъёсыныз тодматоз. Соос пӧлын – 2009-тӥ арын поттэм «Художественные переводы на удмуртский язык» библиографияя указатель, озьы ик улосвылкуспо «Перевод в поле многоязычия» вожвылъяськонэз радъян. Со ужрад кӧня ар ӵоже ини ортче. Со выллем конкурсъёс быдэс кунын ӧвӧл.